**Juozas Keliuotis Kauno Universitete**

**Juozas Brazauskas,**

**istorikas**

 Gavęs Panevėžio vyrų gimnazijos brandos atestatą, grįžo į tėviškę – Joniškio vienkiemį. Jautėsi labai pavargęs ir išsekęs.Tėvai, norėdami kad Juozas išsiblaškytų ir sustiprėtų pasiūlė aplankyti giminaičius.Kelionė pas juos neprailgo.Atsikvėpė ir netrukus reikėjo rūpintis, kaip įstoti į Kauno universitetą. Nusprendė studijuoti Teologijos - filosofijos fakulteto Filosofijos skyriuje. Paštu išsiuntė dokumentus ir buvo priimtas studentu. Gavęs apie tai patvirtinimą, pradėjo rūpintis, kaip gauti stipendiją. Išsiuntė prašymus į visus žinomus fondus, kurie teikė studentams stipendijas. Netrukus iš trijų fondų gavo pranešimus, kad jie sutinka skirti stipendiją. Pasirinko mirusio Amerikoje katalikų kunigo Simono Pautieniaus fondo stipendiją, nes ji buvo didesnė už kitas. Mama pirmą kart iš pirktos miestietiškos medžiagos pasiūdino kostiumą ir nupirko baltinius.Tėvas pasiūdino naujus batus.Dar mama įdėjo pilną krepšį maisto ir lagaminą baltinių.Tėvas įdėjo 15 litų, kuriuos beveik visus išleido geležinkelio bilietui nusipirkti. Abu tėvai buvo liūdni: matyt tikėjosi, kad stos į kunigų seminariją ir visai šeimai bus garbė, paguoda ir materialinė parama senatvėje.Tėvai vengė moralizuoti, nedarė jokių priekaištų, nemokė, kaip reikės gyventi. Matyt, žinojo, kad geriausiai pats žinantis, kaip jam veikti ar elgtis. Mokslui tėvai jautė pagarbą. Šis tėvų taurumas suteikė pirmą postūmį moraliniam idealizmui, kurį toliau plėtojo rašytojai ir filosofai ir jo mokytojai. Juozas su tėvais visuomet buvo taktiškas ir stengėsi niekad jų neįžeisti, jiems padėti. Jau nuo ketvirtos klasės iš tėvų neimdavo nė vieno lito ir kartais jiems padėdavo pinigais.Tėvas nuolat sirgo ir jo gydymas reikalavo lėšų. O šeima buvo didelė.Visus reikėjo maitinti ir aprengti. Šeimos auklėjimas turėjo lemiamos įtakos bręstančiam jaunuoliui. Ryšiai su šeimos židiniu ir ateityje išliko natūralūs ir nuoširdūs. 1923 m. rugsėjo 1 dieną Juozas Keliuotis atsisveikino su tėviške ir Rokiškio miestu. Ir jau niekados ilgesniam laikui čia nebesugrįžo. Atvažiuodavo kelioms dienoms pailsėti, aplankyti saviškius. Dvidešimt vienerių metų jaunuolis atvyko į Kauną surasti pašaukimą ir realizuoti savo misiją šame gyvenime. Tada jis buvo kupinas jaunystės energijos ir drąsių svajonių. Jam atrodė, kad visi pasaulio keliai bus atviri, visos žvaigždės danguje jam šviečia,jog gyvenime nėra tokių kliūčių, kurių jis neįstengs nugalėti.(1) Juozas Keliuotis buvo pasiryžęs rasti tiesą, kurti grožį ir kovoti dėl gėrio. Jis buvo nusiteikęs aukotis Tėvynei ir net visai žmonijai, nieko sau asmeniškai nereikalaudamas ir nieko savo gerbūviui nesitikėdamas. Šviesus darbas ir intensyvi kūryba, nuolatinis pasiaukojimas ir nenuilstama kova už tiesą, gėrį, grožį ir teisingumą - tai visi jo gyvenimo ateities keliai, kuriais buvo pasiryžęs keliauti.(2) Ilgai ir skausmingai svyravo, ką pasirinkti pagrindiniu studijų objektu: filosofiją ar lietuvių literatūrą. Iš pašaukimo buvo linkęs studijuoti literatūrą bet pasirinko filosofiją.Tartasi su prof. Stasiu Šalkauskiu ir prof. Blažiejumi Čėsniu. Pagrindine studijų šaka tapo filosofijos istorija. Ją išstudijavęs, tikėjosi galutinai suformuoti savo pasaulėžiūrą, be kurios negalėjo gyventi.

………………………..

1. Juozas Keliuotis. Mano autobiografija: atsiminimai, Vilnius, 2003, p. 69

2. Ten pat, p. 69-70

Šalutinėmis studijomis pasirinko lietuvių literatūrą ir filosofijos sistemą. Bet ir to jam buvo maža. Greta privalomų mokslų pasirinko vokiečių literatūrą ir pedagogiką. Didelį įspūdį studentui darė prof. Stasio Šalkauskio bendrosios pedagogikos, kultūros filosofijos ir prof. Prano Kuraičio naujosios filosofijos paskaitos. Kauno universitete buvo dėstoma neotomistinė filosofija, kurios pagrindas buvo Tomo Akviniečio doktrina kaip tobula amžinosios filosofijos išraiška. Kauno universiteto Teologijos- filosofijos fakultete vyravo gera atmosfera, nes čia studijavo daug gabaus ateitininkų jaunimo - Juozas Ambrazevičius, Pranas Delininkaitis, Jonas Grinius, Zenonas Ivinskis ir daug kitų ryškių asmenybių.Čia išryškėjo ir teisinga bei prasminga dėstytojų tendencija - rengti sau pamainą. Taigi buvo galvojama apie Lietuvos ateitį. Nors atvykdamas į Kauną buvo apsisprendęs vengti visuomeninio darbo ir atsidėti tik studijoms ir individualiai grožinės literatūros kūrybai, bet pats nepajuto, kaip į jį buvo įtrauktas. Buvo išrinktas Pavasarininkų sąjungos aukštaičių regiono vedėju. Prof. Juozas Eretas buvo nusprendęs modernizuoti ir reorganizuoti Pavasarininkų sąjungą.Tik iš dalies įvykdžius reformą Pavasarininkų sąjunga tapo didžiausia ir dinamiškiausia jaunimo sąjunga Lietuvoje. Ji ėmė rengti didžiulius ir spalvingus kongesus, įdomias dainų ir sporto šventes, turtingas tautodailės parodas. Juozas Keliuotis buvo išrinktas katalikų jaunimo žurnalo “Pavasaris” redaktoriumi (1924 m.). Lig šiol šis žurnalas buvo provincialus ir parapinio pobūdžio.Naujasis redaktorius stengėsi žurnalą sumoderninti, jį pagyvinti. Ėmė iš jo šalinti įkyriai moralizuojančius straipsnius, pamokslus, pradėjo jame spausdinti daugiau kūrybos, mokslo populiarinimo, informacijos iš visų gyvenimo sričių, įdomesnių informacijų, humoro ir sporto žinių. Per porą metų žurnalo tiražas padvigubėjo ir jis pasidarė žinomas visai Lietuvos visuomenei. Juozas Keliuotis pats jame spausdino nemažai savo parašytų novelių ir publicistinių straipsnių. Studijuodamas, dirbdamas visuomeninį darbą ir redaguodamas žurnalą “Pavasaris”, dar bendradarbiavo ir katalikų moksleivių žurnale “Ateitis”.Čia daugiausia spausdino poeziją ir prozą.1921-1924 m. jaunas literatas suformulavo “dvasinės revoliucijos” programą: reformuokime pirmiausia save, išlaisvinkime vidinę energiją, glūdinčią mūsų pačių dvasinėje substancijoje, “svaiginančio dinamizmo” banga išvartys pasenusias gyvenimo lytis: “Negalime pakęsti šios senatve ir dogmatizmu persisunkusios aplinkumos. Negaliu žiūrėti įjuos, kurie esate paskendę apatijos nirvana bangose, paskendę gyvenimo smulkmenose ir jo purvuose, kurie jauni būdami pasenote ir ramiai prisitaikėte prie sustingusių nebegyvų gyvenimo formų.”(3) Anksti išryškėjo Juozo Keliuočio, kaip visuomenės nuotaikų formuotojo, dvasios ir kultūros ugdytojo, pašaukimas. Juozas Keliuotis, Kauno universiteto studentas, “ Pavasario ” žurnalo redaktorium buvo 1924-1926 metais.“ Pavasaris”- katalikiškas pavasarininkų organizacijos spaudos organas, skirtas kaimo jaunimui, ugdęs tuometinio jaunimo - didžiosios jaunimo dalies - pasaulėžiūrą, daug dėmesio skyręs asmenybės saviauklai. Skatindavo kurti slapyvardžiais prisidengusius debiutantus, įtraukdamas ir bendramokslius. Dar Kauno universitete jis prasiskverbė pro kitus savo uolumu, įdėjomis, entuziazmu ir iškalba: “Pati jo kalbėsena ir mąstysena būdinga atspindėjo entuziastišką jo prigimtį. Kalbėjo lyg uždusdamas, kvapo pritrųkdamas, nes ne šaltai savo mintis dėstė, o kalbėjo pergyvendamas, ar vienu atveju kuo nors džiaugdamasis, ar kitu atveju kuo nors piktindamasis. Ir rašant jo mintis liejosi tarytum patvinusios upės srautu. Buvo įtaigus ne minties loginiu atbaigimu, nuoseklumu, sistemingumu, o greičiau savo žodžio betarpiškumu, jausminiu intensyvumu. Bent psichologiškai šiuo atveju Keliuočiui labiau imponavo ne tomistinis, o šv.Augustino ar Henri Bergsono mąstymo būdas”.(4)Ieškant vieno žodžio Juozui Keliuočiui kaip žmogui apibūdinti, geriausiai jį išsakytų *entuziazmas.* Jo esmę sudaro žavėjimasis tuo, kas aukščiau, leidimasis būti pagautam, užsidegimas tarnauti idealui. Jo entuziazmas atstojo jam sveikatą ir gyvenimo sąlygas. Jo entuzizmas buvo vaižgantiškas- vedė į žmones, o ne nuo jų uždarė. Vertindamas žmones ne pagal formalų ideologinį artimumą, o visų pirma pagal kiekvieno žmogišką vertingumą. (5) Lietuva buvo ką tik susikūrusi, kylanti iš karo griuvėsių, o jaunasis redaktorius jau ėmė diktuoti plačius veiklos uždavinius - kurti, kelti ne vien save, bet visą tautą naujam, šviesesniam gyvenimui. Pirmuoju nepriklausomybės dešimtmečiu jis brandino savo kūrybines pajėgas, o antruoju dešimtmečiu jas brandžiai išskleidė.

…………………….

3. Juozas Keliuotis. Į aukštuosius kalnus.Ateitis.1924, nr. 5-6, p.266.

4. Juozas Girnius.Sveikiname neužmirštamą Juozą Keliuotį. Aidai.1972, nr. 6, p.301.

5. Ten pat.

Pirmieji Juozo Keliuočio rašiniai atskleidė jo nusiteikimą blaiviai vertinti tikrovę. Būdingas yra jo rašinys “ Ateityje” ( 1925 m. nr. 4) “Krikščioniškojo renesanso gadynė”. Jame autorius skatino kurti krikščionišką humanizmą. Dar plačiau savo mintis išdėstė antrajame ateitininkų kongrese 1925 m. skaitytoje paskaitoje “Kuriamasis veiklumas”. Apeliuodamas į jaunimo entuziazmą, kuris neklausia “ar galima ?”, bet “ar reikia?” Juozas Keliuotis toliau plėtojo mintį: “ Kuo žalingesnė mus apsupamoji jėga, aukštesnė civilizacija, kuo turtingesnė mūsų istorija, kuo geresnių autoritetų turime, tuo stipriau turi būti išlaisvinamos žmogaus kuriamosios galios, tuo intensyviau turi būti išvidinis asmenybės veiklumas, pasireiškiąs laisvu apsisprendimu ir kuo didžiausiu sąmoningumu”.(6) Laikydamas kūrybą laisvos iniciatyvos išdava”, stojo prieš konservatizmą ir despotizmą, kurie “neturi jokios teisės uždrausti žmogui laisvai jausti, laisvai galvoti ir laisvai veikti.”(7) Būtent Juozui Keliuočiui laisvė” tai ne sauvaliavimas”, vedęs į anarchiją, bet “kūryba naujo individualaus kelio amžinajam tikslui siekti”(8).Taigi laisvė grindžiama kūryba: “Nesi laisvas, bet būk laisvas”.Juozas Keliuotis entuziazmo neprarado visą gyvenimą, liko jaunos dvasios ir sulaukęs garbaus amžiaus.Tai leido jam tiek daug nuveikti savo tautai. Savo redaktoriavimą žurnale “ Pavasaris” buvo pradėjęs vedamuoju straipsniu “ Kurkime naują gadynę ”, o po poros metų, išvykdamas į Paryžių, neramiai atsisveikino straipsniu “ Gyventi ar mirti? ”. Jame jaudinamasi dėl krikščionių demokratų pralaimėjimo 1926 metų seimo rinkimuose, įsakmiai pabrėžiamas: “Būdėkime, kad ir kultūroje nepralaimėtume, nes toks pralaimėjimas tolygus mirčiai”.(9)

……………………………..

6. Ten pat, p. 302

7.Ten pat

8.Ten pat

9. Juozas Keliuotis.Gyventi ar mirti? Pavasaris.1926 m. rugpjūčio 7 d.

Tarp šių dviejų šūkių jau matome atsirandančią Juozo Keliuočio tautinės kultūros programą, grindžiamą dar naivokais jaunatviškais samprotavimais. Programa intelektualiai toliau buvo brandinama Paryžiuje - Vakarų kultūros ir civilizacijos centre. Iš ten, Vinco Mykolaičio - Putino prašymu,“ Židinio ” žurnalui Juozas Keliuotis atsiuntė keletą vakarietiškų straipsnių ir studiją “Rusija, Vakarų Europa ir Lietuva”, išspausdintą 1928 m. Studijoje ieškoma Lietuvai ateities kelio ir orientyro: ar jai reikia eiti su Rytais, ar su Vakarais, ar jai reikia kurti Rytų ir Vakarų sintezę. Filosofo prof. Stasio Šalkauskio siūloma sintezė jam atrodė per daug abstrakti, per daug miglota. Juozas Keliuotis atsiminimuose apie Vincą Mykolaitį-Putiną siūlė orientuotis į Vakarų Europą.Vakarietiška kryptis kaip tinkamiausia Lietuvai motyvuojama tuo, kad priėmusi krikščionybę ( katalikybę), Lietuva jau buvo paveldėjusi Vakarų civilizaciją ir patyrusi vakarietišką auklėjimą. Juozas Keliuotis siūlo kurti originalią, savitą lietuvišką kultūrą ir taip įprasminti savo buvimą pasaulyje.(22) 1926 m. pavasarį, baigęs Kauno universitetą, Juozas Keliuotis buvo kviečiamas būti ir Biržų arba Telšių gimnazijų direktorium. Tada buvo 24 metų vaikinas, ragavęs literatūrinio, žurnalistinio ir visuomeninio darbo. Buvo išleidęs net veikalą “Jaunam spaudos veikėjui”.Pedagoginis darbas jo neviliojo, nors jau buvo rimtai susipažinęs su pedagogikos mokslu.Visa savo esybe troško toliau studijuoti ir įsisavinti visą XX amžiaus kultūrą ir civilizaciją. Jautė gyvenąs tamsiame ir atsilikusiame užkampyje, toli nuo didžiosios pasaulio civilizacijos. Reikėjo skubėti prisivyti Vakarų Europą, jai prilygti ir pasidaryti pilnateisiu ir pilnaverčiu jos nariu. Norėjo pabuvoti pasaulio civilizacijos centre - Paryžiuje. Pažymiu “ gerai ”apgynęs diplominį darbą apie Imanuelio Kanto praktinę filosofiją ir jos vertę, 1926 m. rudenį filosofijos licenciatas su Lietuvių katalikų mokslo akademijos ( LKMA) stipendija ir vyko į Paryžių, kuris tuo metu “ buvo beveik viso pasaulio kultūros ir civilizacijos centras”(V. Mykolaitis-Putinas) specializuotis žurnalistikos srityje.